 Mchezo huo wa fainali ulichezwa juzi kwenye uwanja wa Maisara na kutoa burudani tosha miongoni mwa mashabiki waliohudhuria.Fainali hiyo iliyokuwa na ushindani wa aina yake ilichezwa saa 10:30 za jioni ilionesha ushindani wa hali ya juu hasa kwa vile timu hizo zimekuwa na upinzani mkubwa zinapokutana.Polisi ambayo ilidhihirisha ubabe wake mbele ya Stone Town, iliongoza katika robo zote na kuibuka na ushindi huo mnono.Katika mchezo huo, mgeni rasmi alikuwa Mwakilishi wa Mahusiano, Wizara ya Habari na Teknolojia ya Kenya, Dickson Nyandiga, ambaye alimkabidhi bingwa Sh 250,000 na mshindi wa pili alikabidhiwa Sh 150,000.Jumla ya timu sita zilishiriki michuano hiyo ambazo ni Polisi, Stone Town, JKU, Rangers, African Magic na New West ambayo yalisimamiwa na Chama cha mchezo huo, Zanzibar na kuratibiwa na kamati ya sherehe na mapambo.